b'\n_START_ARTICLE_\nBantamv\xc3\xa6gt\n_START_PARAGRAPH_\nBantamv\xc3\xa6gt er en klassisk v\xc3\xa6gtklasse i boksning, og var helt oprindeligt den letteste v\xc3\xa6gtklasse inden for boksning. Kort efter \xc3\xa5r 1900 opstod dog v\xc3\xa6gtklassen fluev\xc3\xa6gt for s\xc3\xa6rlig lette boksere, og bantamv\xc3\xa6gt var herefter placeret over fluev\xc3\xa6gt og under fjerv\xc3\xa6gt. I dag er der i boksesporten opfundet en r\xc3\xa6kke supplerende v\xc3\xa6gtklasser, der ligger over og under bantamv\xc3\xa6gt. I professionel boksning har der siden 1976 v\xc3\xa6ret super-bantamv\xc3\xa6gt over bantamv\xc3\xa6gt, og siden 1980 har super-fluev\xc3\xa6gt ligget under bantamv\xc3\xa6gt. Disse v\xc3\xa6gtklasser anvendes dog ikke i officiel amat\xc3\xb8rboksning som defineret af AIBA. _NEWLINE_I professionel boksning er v\xc3\xa6gtgr\xc3\xa6nsen for bantamv\xc3\xa6gt 118 engelske pund (53,524 kilogram) og for amat\xc3\xb8rer 56 kg. Gr\xc3\xa6nserne har dog gennem tiderne flyttet sig i op- og nedadg\xc3\xa5ende retning. Ved OL i 1904, hvor boksning f\xc3\xb8rste gang var p\xc3\xa5 programmet var gr\xc3\xa6nsen eksempelvis 52,16 kg, og i professionelle kampe har gr\xc3\xa6nsen v\xc3\xa6ret nede p\xc3\xa5 112 pund. I tiden mellem 1948 og 2010 var gr\xc3\xa6nsen for bantamv\xc3\xa6gt for amat\xc3\xb8rer 54 kg, men i forbindelse med en revision af gr\xc3\xa6nserne i 2010 blev denne lagt p\xc3\xa5 56 kg. _NEWLINE_Bantamv\xc3\xa6gt benyttes ogs\xc3\xa5 som v\xc3\xa6gtklasse i andre sportsgrene end boksning, men har da andre definitioner._NEWLINE_Navnet Bantamv\xc3\xa6gt stammer fra h\xc3\xb8nseracen Bantam, der er en dv\xc3\xa6rgh\xc3\xb8nserace.\n_START_SECTION_\nProfessionel boksning\n_START_PARAGRAPH_\nDet er omdiskuteret, hvorn\xc3\xa5r den f\xc3\xb8rste VM-kamp i bantamv\xc3\xa6gt blev afviklet. En kilde h\xc3\xa6vder, at Hughie Boyle erkl\xc3\xa6rede sig som verdensmester i klassen efter sejr over Tommy "Spider" Kelly den 24. oktober 1887, andre kilder peger p\xc3\xa5 en kamp mellem Tommy "Spider" Kelly og Michael "Chippie" Moran den 5. juni 1888 med sejr til Kelly som den f\xc3\xb8rste VM-kamp, og andre kilder peger p\xc3\xa5 en kamp pr\xc3\xa6cist \xc3\xa9t \xc3\xa5r senere i 1889 mellem de samme boksere, men med sejr til Moran. _NEWLINE_Den f\xc3\xb8rste generelt anerkendte verdensmester i bantamv\xc3\xa6gt var dog dansk-amerikaneren Kid Williams, der erobrede det ubestridte verdensmesterskab i 1914._NEWLINE_Den f\xc3\xb8rste kamp om den britiske mesterskab er registreret til at have fundet sted i 1902. _NEWLINE_ _NEWLINE_Inden for professionel boksning anses Eder Jofre, Carlos Zarate, Terry McGovern og Panama Al Brown generelt som v\xc3\xa6rende blandt de mest fremtr\xc3\xa6dende gennem tiderne._NEWLINE_Fremtr\xc3\xa6dende danske professionelle boksere i bantamv\xc3\xa6gt har v\xc3\xa6ret Johnny Bredahl og Anders "Vidunderbarnet" Petersen.\n_START_SECTION_\nAmat\xc3\xb8rboksning\n_START_PARAGRAPH_\nBantamv\xc3\xa6gt var p\xc3\xa5 programmet ved OL i 1904, da boksning for f\xc3\xb8rste gang optr\xc3\xa5dte p\xc3\xa5 det olympiske program, og har siden v\xc3\xa6ret en fast v\xc3\xa6gtklasse inden for amat\xc3\xb8rboksningen. _NEWLINE_Ved de f\xc3\xb8rste danske mesterskaber i boksning i 1915 var bantamv\xc3\xa6gt en af de i alt 5 v\xc3\xa6gtklasser, hvor der blev k\xc3\xa5ret en dansk mester. Klassen blev vundet af Emanuel Jacobsen, bedre kendt som \'Malle\', den senere boksetr\xc3\xa6ner og ejer af \'Malles Bokseinstitut\' eller \'Akademisk Bokseinstitut\'. Af fremtr\xc3\xa6dende danske mestre i bantamv\xc3\xa6gt har v\xc3\xa6ret Anders "Vidunderbarnet" Petersen, Hirsch Demsitz, Viggo Frederiksen (9 gange dansk mester i klassen), Orla Dalby, John Christiansen (6 titler i klassen), Hans Henrik Palm, Lars Lund Jensen, Jimmi Bredahl og Jesper D. Jensen.'